Restaurant op Wildernis slaan 2 internasionale pryse los | Netwerk24
Deur Jana Breytenbach 22 Julie 2019 15:37
Een van die aanbieders by die spoggeleentheid oorhandig 'n prys aan Lizelle (links) en Rudolf Stolze.
Die Wêreldluukserestaurant-toekennings, wat in 2015 begin is, se wenners is op 5 Julie in St. Petersburg aangekondig.
Vanjaar het dit ook spa's ingesluit.
Serendipity het die prys in die wêreldwye kategorie vir die beste Suid-Afrikaanse kos gewen, asook vir die beste plaaslike fynproewersrestaurant in Suid-Afrika.
Meer as 90 lande en 270 restaurante het deelgeneem, met meer as 100 000 mense wat internasionaal daarvoor gestem het.
Rudolf en Lizelle Stolze by die geleentheid vir die World Luxury Restaurant Awards in St. Petersburg.
Lizelle en Rudolf Stolze besit en bestuur Serendipity al 18 jaar lank. Lizelle is die hoofsjef en Stolze bestuur die voorkant van die klein restaurantjie.
"Dit is vreeslik lekker om te wen," sê Lizelle.
"Om hierdie prys te wen is 'n groot prestasie en bring in 'n mate status en 'selfvertroue' na jou onderneming."
Lizelle sê hulle bedien meestal internasionale gaste met 85% van hul besprekings wat deur oorsese gaste gemaak word. Daar is 11 tafels met 'n spyskaart wat maandeliks verander.
"Ons geniet die werk baie. Om te sien hoe mense jou kos waardeer, is baie spesiaal."
Die spyskaart is nie eg Suid-Afrikaans nie, maar het 'n sterk trek van Suid-Afrikaanse produkte wat gebruik word, sê sy.
Hulle gebruik baie wildsvleis en het selfs vandeesmaand duifborsies op die spyskaart.
Rudolf is volgens Lizelle 'n kranige jagter en hulle gebruik baie van dié vleis vir die spyskaart. Ander bestanddele wat dikwels gebruik word is inheemse graan- en styselsoorte soos pap en mielies.
"Ons gebruik die produkte in 'n internasionale styl."
Die spyskaart gebruik ook plaaslike inheemse produkte van volhoubare bronne – organies en vars waar moontlik.
Lizelle sê restaurante word deur die organiseerders van die kompetisie gekies, maar dit is die publiek wat dan daarvoor moet stem.
Volgens die webtuiste van die Wêreldluukserestaurant-toekennings, is hierdie pryse 'n groot prestasie.
"Dit sal voortdurende groei stimuleer en restaurante verder laat ontwikkel."
https://www.luxuryrestaurantawards.com/winner/the-4th-annual-world-luxury-restaurant-awards/?sorts%23winners-table[type]=-1&queries%23winners-table[search]=serendipity